EL Επίσημη Εφημερίδα της Ευρωπαϊκής Ένωσης C 447/6

ΑΠΌΦΑΣΗ ΤΗΣ ΕΠΙΤΡΟΠΉΣ

της 12ης Δεκεμβρίου 2014

για την κοινοποίηση τρίτης χώρας που η Επιτροπή θεωρεί πιθανό να χαρακτηριστεί ως μη συνεργαζόμενη τρίτη χώρα δυνάμει του κανονισμού (ΕΚ) αριθ. 1005/2008 του Συμβουλίου περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας

(2014/C 447/09)

Η ΕΥΡΩΠΑΪΚΗ ΕΠΙΤΡΟΠΗ,

Έχοντας υπόψη τη Συνθήκη για τη λειτουργία της Ευρωπαϊκής Ένωσης,

Έχοντας υπόψη τον κανονισμό (ΕΚ) αριθ. 1005/2008 του Συμβουλίου, της 29ης Σεπτεμβρίου 2008, περί δημιουργίας κοινοτικού συστήματος πρόληψης, αποτροπής και εξάλειψης της παράνομης, λαθραίας και άναρχης αλιείας, τροποποίησης των κανονισμών (ΕΟΚ) αριθ. 2847/93, (ΕΚ) αριθ. 1936/2001 και (ΕΚ) αριθ. 601/2004 και κατάργησης των κανονισμών (ΕΚ) αριθ. 1093/94 και (ΕΚ) αριθ. 1447/1999 (1), και ιδίως το άρθρο 32,

Εκτιμώντας τα ακόλουθα:

1. ΕΙΣΑΓΩΓΗ

(1) Με τον κανονισμό (ΕΚ) αριθ. 1005/2008 (κανονισμός ΠΛΑ) θεσπίζεται το ενωσιακό σύστημα πρόληψης, αποτροπής και εξάλειψης της παράνομης, λαθραίας και άναρχης (ΠΛΑ) αλιείας.

(2) Το κεφάλαιο VI του κανονισμού ΠΛΑ προβλέπει τη διαδικασία χαρακτηρισμού των μη συνεργαζόμενων τρίτων χωρών, τις διαδικασίες όσον αφορά τις εν λόγω χώρες, την κατάρτιση καταλόγου των εν λόγω χωρών, τη διαγραφή από τον εν λόγω κατάλογο, τη δημοσίευση του εν λόγω καταλόγου και την ενδεχόμενη λήψη επειγόντων μέτρων.

(3) Σύμφωνα με το άρθρο 32 του κανονισμού ΠΛΑ, η Επιτροπή οφείλει να ενημερώνει τις τρίτες χώρες για το ενδεχόμενο να χαρακτηρισθούν ως μη συνεργαζόμενες τρίτες χώρες. Η ενημέρωση αυτή έχει προκαταρκτικό χαρακτήρα. Η κοινοποίηση πρέπει να βασίζεται στα κριτήρια που προβλέπονται στο άρθρο 31 του κανονισμού ΠΛΑ. Επιπλέον, η Επιτροπή πρέπει να κινήσει όλες τις διαδικασίες που αναφέρονται στο άρθρο 32 του εν λόγω κανονισμού σχετικά με τις τρίτες χώρες στις οποίες απευθύνεται η κοινοποίηση. Ειδικότερα, η Επιτροπή πρέπει να συμπεριλάβει στη σχετική κοινοποίηση πληροφορίες σχετικά με τα ουσιαστικά γεγονότα και τις εκτιμήσεις που αποτελούν τη βάση για τον χαρακτηρισμό αυτό, καθώς και να παράσχει στις εν λόγω χώρες τη δυνατότητα να απαντήσουν και να υποβάλουν στοιχεία με βάση τα οποία δεν αποδέχονται τον χαρακτηρισμό ή, κατά περίπτωση, σχέδιο δράσης για βελτίωση και τα μέτρα που έχουν ληφθεί για να διορθωθεί η κατάσταση. Η Επιτροπή παρέχει στις ενδιαφερόμενες τρίτες χώρες τον απαιτούμενο χρόνο για να απαντήσουν στην κοινοποίηση και εύλογη προθεσμία για διόρθωση της κατάστασης.

(4) Σύμφωνα με το άρθρο 31 του κανονισμού ΠΛΑ, η Επιτροπή πρέπει να χαρακτηρίζει τις τρίτες χώρες που θεωρεί μη συνεργαζόμενες στην καταπολέμηση της ΠΛΑ αλιείας. Τρίτη χώρα χαρακτηρίζεται ως μη συνεργαζόμενη εάν δεν εκπληρώνει τα καθήκοντα που υπέχει δυνάμει του διεθνούς δικαίου ως κράτος σημαίας, κράτος λιμένος, παράκτιο κράτος ή κράτος αγοράς, προκειμένου να λαμβάνει μέτρα για την πρόληψη, την αποτροπή και την εξάλειψη της ΠΛΑ αλιείας.

(5) Ο χαρακτηρισμός τρίτης χώρας ως μη συνεργαζόμενης πρέπει να βασίζεται στην εξέταση όλων των στοιχείων κατά τα οριζόμενα στο άρθρο 31 παράγραφος 2 του κανονισμού ΠΛΑ.

(6) Σύμφωνα με το άρθρο 33 του κανονισμού ΠΛΑ, το Συμβούλιο πρέπει να καταρτίζει κατάλογο μη συνεργαζόμενων τρίτων χωρών. Τα μέτρα που προβλέπονται, μεταξύ άλλων, στο άρθρο 38 του κανονισμού ΠΛΑ εφαρμόζονται για τις χώρες αυτές.

(7) Βάσει του άρθρου 20 παράγραφος 1 του κανονισμού ΠΛΑ, η αποδοχή επικυρωμένων πιστοποιητικών αλιευμάτων από τρίτες χώρες με την ιδιότητα του κράτους σημαίας γίνεται υπό την προϋπόθεση ενημέρωσης της Επιτροπής σχετικά με τα συστήματα εφαρμογής, ελέγχου και επιβολής των νομοθετικών και κανονιστικών διατάξεων και των μέτρων διατήρησης και διαχείρισης με τα οποία πρέπει να συμμορφώνονται τα αλιευτικά σκάφη των ενδιαφερόμενων τρίτων χωρών.

(8) Βάσει του άρθρου 20 παράγραφος 4 του κανονισμού ΠΛΑ, η Επιτροπή οφείλει να συνεργάζεται στον διοικητικό τομέα με τρίτες χώρες σε τομείς που αφορούν την εφαρμογή του κανονισμού.

2. ΔΙΑΔΙΚΑΣΙΑ ΣΧΕΤΙΚΑ ΜΕ ΤΙΣ ΝΗΣΟΥΣ ΣΟΛΟΜΩΝΤΟΣ

(9) Η κοινοποίηση που υπέβαλαν οι Νήσοι Σολομώντος με την ιδιότητα του κράτους σημαίας έγινε δεκτή από την Επιτροπή σύμφωνα με το άρθρο 20 του κανονισμού ΠΛΑ με ισχύ από την 1η Ιανουαρίου 2010.

(10) Από τις 11 έως τις 14 Φεβρουαρίου 2014, η Επιτροπή, με την υποστήριξη της Ευρωπαϊκής Υπηρεσίας Ελέγχου της Αλιείας (EFCA), επισκέφθηκε τις Νήσους Σολομώντος στο πλαίσιο της διοικητικής συνεργασίας που προβλέπεται στο άρθρο 20 παράγραφος 4 του κανονισμού ΠΛΑ.

(11) Στόχος της επίσκεψης ήταν η επαλήθευση των στοιχείων σχετικά με το σύστημα των Νήσων Σολομώντος για την εφαρμογή, τον έλεγχο και την επιβολή των νομοθετικών και κανονιστικών διατάξεων και των μέτρων διατήρησης και διαχείρισης με τα οποία πρέπει να συμμορφώνονται τα αλιευτικά τους σκάφη, καθώς και σχετικά με τα μέτρα που έλαβαν οι Νήσοι Σολομώντος για να εκπληρώσουν τις υποχρεώσεις τους σε ό, τι αφορά την καταπολέμηση της ΠΛΑ αλιείας και να συμμορφωθούν με τις απαιτήσεις και τα ζητήματα που αφορούν την εφαρμογή του ενωσιακού συστήματος πιστοποίησης αλιευμάτων.

(12) Η τελική έκθεση της επίσκεψης απεστάλη στις Νήσους Σολομώντος στις 28 Φεβρουαρίου 2014.

(13) Οι προκαταρκτικές παρατηρήσεις των Νήσων Σολομώντος για την εν λόγω τελική έκθεση ελήφθησαν στις 6 Μαΐου 2014 και στις 20 Μαΐου 2014. Επίσημη απάντηση στις παρατηρήσεις σχετικά με το νομικό και διοικητικό πλαίσιο υποβλήθηκε την 1η Οκτωβρίου 2014 και την 6η Οκτωβρίου 2014.

(14) Κατόπιν αιτήματος της Επιτροπής της 19ης Μαρτίου 2014, οι Νήσοι Σολομώντος υπέβαλαν περαιτέρω πληροφορίες σχετικά με την εφαρμογή του ενωσιακού συστήματος πιστοποίησης αλιευμάτων στις 28 Μαρτίου 2014 και στις 7 Ιουνίου 2014.

(15) Στις 20 Μαΐου 2014 διεξήχθη συνεδρίαση μεταξύ των Νήσων Σολομώντος και της Επιτροπής.

(16) Οι Νήσοι Σολομώντος είναι μέλος της Επιτροπής Αλιείας Δυτικού και Κεντρικού Ειρηνικού (WCPFC). Οι Νήσοι Σολομώντος έχουν κυρώσει τη σύμβαση των Ηνωμένων Εθνών για το Δίκαιο της Θάλασσας (UNCLOS), του 1982, καθώς και τη συμφωνία των Ηνωμένων Εθνών του 1995 για την εφαρμογή των διατάξεων της σύμβασης των Ηνωμένων Εθνών για το Δίκαιο της Θάλασσας, της 10ης Δεκεμβρίου 1982, σχετικά με τη διατήρηση και διαχείριση των αλληλοεπικαλυπτόμενων και των άκρως μεταναστευτικών αποθεμάτων ιχθύων (UNFSA). Είναι συμβαλλόμενο μέρος της σύμβασης του Οργανισμού Αλιείας για τον Νότιο Ειρηνικό (2) (σύμβαση FFA) και της συμφωνίας του Ναουρού (PNA) σχετικά με τη συνεργασία στη διαχείριση της αλιείας κοινού ενδιαφέροντος (3).

(17) Για να αξιολογήσει τη συμμόρφωση των Νήσων Σολομώντος με τις διεθνείς υποχρεώσεις τους ως κράτους σημαίας, κράτους λιμένος, παράκτιου κράτους ή κράτους αγοράς, οι οποίες καθορίζονται στις διεθνείς συμφωνίες που αναφέρονται στην αιτιολογική σκέψη 16 και θεσμοθετούνται από τις σχετικές περιφερειακές οργανώσεις διαχείρισης της αλιείας (ΠΟΔΑ) που αναφέρονται στην αιτιολογική σκέψη 16, η Επιτροπή αναζήτησε και ανέλυσε όλα τα στοιχεία που θεώρησε απαραίτητα για τον σκοπό αυτόν.

(18) Η Επιτροπή χρησιμοποίησε επίσης πληροφορίες από τα διαθέσιμα δεδομένα που δημοσιεύει η WCPFC, καθώς και δημοσιευμένες πληροφορίες.

3. ΕΝΔΕΧΟΜΕΝΟ ΧΑΡΑΚΤΗΡΙΣΜΟΥ ΤΩΝ ΝΗΣΩΝ ΣΟΛΟΜΩΝΤΟΣ ΩΣ ΜΗ ΣΥΝΕΡΓΑΖΟΜΕΝΗΣ ΤΡΙΤΗΣ ΧΩΡΑΣ

(19) Σύμφωνα με το άρθρο 31 παράγραφος 3 του κανονισμού ΠΛΑ, η Επιτροπή ανέλυσε τα καθήκοντα που υπέχουν οι Νήσοι Σολομώντος ως κράτος σημαίας, κράτος λιμένος, παράκτιο κράτος ή κράτος αγοράς. Για τους σκοπούς της επισκόπησης αυτής, η Επιτροπή έλαβε υπόψη τις παραμέτρους που παρατίθενται στο άρθρο 31 παράγραφοι 4 έως 7 του κανονισμού ΠΛΑ.

3.1. Επαναλαμβανόμενη ΠΛΑ αλιεία και εμπορικές ροές ΠΛΑ (άρθρο 31 παράγραφος 4 του κανονισμού ΠΛΑ)

(20) Αναφορικά με τα σκάφη που φέρουν τη σημαία των Νήσων Σολομώντος, επισημαίνεται ότι, σύμφωνα με τα στοιχεία των καταλόγων σκαφών των ΠΟΔΑ, δεν περιλαμβάνονται τέτοια σκάφη σε προσωρινούς ή τελικούς καταλόγους σκαφών ΠΛΑ αλιείας ούτε υπάρχουν αποδεικτικά στοιχεία για παλαιότερες περιπτώσεις ΠΛΑ αλιείας από σκάφη με σημαία των Νήσων Σολομώντος, τα οποία να δίνουν στην Επιτροπή τη δυνατότητα να αναλύσει τις επιδόσεις των Νήσων Σολομώντος σε ό, τι αφορά επαναλαμβανόμενες δραστηριότητες ΠΛΑ αλιείας, σύμφωνα με το άρθρο 31 παράγραφος 4 στοιχείο α) του κανονισμού ΠΛΑ.

(21) Σύμφωνα με το άρθρο 31 παράγραφος 4 στοιχείο β) του κανονισμού ΠΛΑ, η Επιτροπή εξέτασε επίσης τα μέτρα που έλαβαν οι Νήσοι Σολομώντος όσον αφορά την πρόσβαση αλιευτικών προϊόντων που προέρχονται από ΠΛΑ αλιεία στην αγορά τους.

(22) Η Επιτροπή θεωρεί, βάσει αξιολόγησης όλων των στοιχείων που έχει στη διάθεσή της, ότι οι Νήσοι Σολομώντος δεν μπορούν να επιβεβαιώσουν ότι τα αλιευτικά προϊόντα που εισέρχονται στις Νήσους Σολομώντος ή σε εργοστάσια μεταποίησης με έδρα στις Νήσους Σολομώντος δεν προέρχονται από ΠΛΑ αλιεία. Αυτό οφείλεται σε συστημικά προβλήματα που υπονομεύουν τη δυνατότητα εντοπισμού των αλιευμάτων από τις αρχές των Νήσων Σολομώντος λόγω έλλειψης διαθέσιμων επίσημων στοιχείων σχετικά με τα αλιεύματα που εκφορτώνονται, εισάγονται και/ή μεταποιούνται. Τα κύρια στοιχεία στα οποία βασίζεται η αξιολόγηση της Επιτροπής συνοψίζονται στις αιτιολογικές σκέψεις 23 έως 39.

(23) Οι κύριες αλιευτικές δραστηριότητες σε ύδατα που υπάγονται στη δικαιοδοσία των Νήσων Σολομώντος δεν διεξάγονται από σκάφη που φέρουν τη σημαία των Νήσων Σολομώντος, αλλά από σκάφη που φέρουν ξένες σημαίες, τα οποία χρησιμοποιούν σε ορισμένες περιπτώσεις τοπικούς λιμένες. Στην έκθεση προς την 9η σύνοδο της επιστημονικής επιτροπής της WCPFC το 2013 (4), οι Νήσοι Σολομώντος αναφέρουν ότι συνολικά 434 σκάφη δραστηριοποιήθηκαν στα ύδατά τους το 2012, συγκεκριμένα 214 σκάφη γρι-γρι, 200 σκάφη με παραγάδι και 20 σκάφη με καλάμια και πετονιές. Μόνο 6 σκάφη γρι-γρι, 2 με παραγάδι και 2 με καλάμια και πετονιές έφεραν σημαία των Νήσων Σολομώντος. Κατά την επίσκεψη της Επιτροπής τον Φεβρουάριο του 2014, οι αρχές των Νήσων Σολομώντος επιβεβαίωσαν ότι 401 σκάφη βιομηχανικής αλιείας είχαν άδεια να αλιεύουν στα ύδατα των Νήσων Σολομώντος. Η μείωση των αδειοδοτημένων σκαφών από το 2012 οφείλεται στη μείωση των χορηγούμενων αδειών για σκάφη που δραστηριοποιούνται στο πλαίσιο σύμβασης ναύλωσης. Ωστόσο, εξακολουθούν να υπάρχουν 143 σκάφη με παραγάδι και 2 σκάφη γρι-γρι που ναυλώνονται από πέντε τοπικές εταιρείες. Το μέγεθος του εμπλεκόμενου στόλου ενισχύει την ανάγκη λήψης μέτρων τα οποία θα διασφαλίζουν τη μη πρόσβαση αλιευτικών προϊόντων που προέρχονται από ΠΛΑ αλιεία στην αγορά των Νήσων Σολομώντος.

(24) Σύμφωνα με το προσχέδιο διαχείρισης και ανάπτυξης του τόνου που υπέβαλαν οι Νήσοι Σολομώντος στα τέλη Νοεμβρίου του 2013, το σύνολο των αλιευμάτων στην αποκλειστική οικονομική τους ζώνη (ΑΟΖ) ανήλθε σε 93 000 τόνους το 2012. Η ποσότητα αυτή αντιπροσωπεύει περίπου το ήμισυ των αλιευμάτων των προηγούμενων ετών (185 000 τόνοι το 2010 και 177 000 τόνοι το 2011).

(25) Η βιομηχανία μεταποίησης τόνου στις Νήσους Σολομώντος επεκτείνεται. Πράγματι, υπάρχει σειρά σχεδίων ξένων επενδυτών για τη δημιουργία νέων εργοστασίων σε κοινοπραξία με τις Νήσους Σολομώντος. Ως εκ τούτου, η Επιτροπή ανέλυσε την κατάσταση όσον αφορά τις δραστηριότητες του εν λόγω κλάδου και τον αντίκτυπο που ενδέχεται να έχουν οι δραστηριότητες αυτές στην πρόσβαση αλιευτικών προϊόντων που προέρχονται από ΠΛΑ αλιεία στην αγορά των Νήσων Σολομώντος.

(26) Το διεθνές σχέδιο δράσης για την πρόληψη, την αποτροπή και την εξάλειψη της παράνομης, λαθραίας και άναρχης αλιείας (5) (IPOA IUU) παρέχει καθοδήγηση σχετικά με διεθνώς συμφωνηθέντα μέτρα που συνδέονται με την αγορά για την υποστήριξη της μείωσης ή της εξάλειψης του εμπορίου ιχθύων και αλιευτικών προϊόντων που προέρχονται από ΠΛΑ αλιεία. Στο σημείο 71 του IPOA IUU αναφέρεται επίσης ότι τα κράτη θα πρέπει να λάβουν μέτρα για τη βελτίωση της διαφάνειας των αγορών τους, ώστε να είναι δυνατή η ιχνηλασιμότητα των ιχθύων ή αλιευτικών προϊόντων. Ομοίως, στον κώδικα δεοντολογίας για υπεύθυνη αλιεία του Οργανισμού Επισιτισμού και Γεωργίας (FAO) (κώδικας δεοντολογίας του FAO) περιγράφονται, ιδίως στο άρθρο 11, ορθές πρακτικές για μετασυλλεκτικές δραστηριότητες και υπεύθυνο διεθνές εμπόριο. Στο άρθρο 11 παράγραφος 1 σημείο 11 του εν λόγω κώδικα δεοντολογίας (6), ζητείται από τα κράτη να διασφαλίσουν ότι το διεθνές και εγχώριο εμπόριο ιχθύων και αλιευτικών προϊόντων διεξάγεται σύμφωνα με ορθές πρακτικές διατήρησης και διαχείρισης μέσω καλύτερης ταυτοποίησης της προέλευσης των ιχθύων και των αλιευτικών προϊόντων.

(27) Κατά τη διάρκεια της επίσκεψής της στις Νήσους Σολομώντος τον Φεβρουάριο του 2014, η Επιτροπή συναντήθηκε με φορέα εκμετάλλευσης εργοστασίου μεταποίησης τόνου, του οποίου τα προϊόντα εξάγονται στην Ένωση.

(28) Σύμφωνα με τον εν λόγω οικονομικό φορέα, το εργοστάσιο μεταποίησής του ανεφοδιάζεται αποκλειστικά από σκάφη γρι-γρι που φέρουν σημαία των Νήσων Σολομώντος όσον αφορά την παραγωγή ψημένων φιλέτων ή τεμαχίων τόνου για την αγορά της Ένωσης. Η υπόλοιπη παραγωγή προέρχεται από σκάφη με παραγάδι και εξάγεται κυρίως στις ΗΠΑ ή στην περιφερειακή αγορά (Φίτζι, Βανουάτου, Παπουασία-Νέα Γουινέα). Το εργοστάσιο μεταποίησης ανεφοδιάζεται μόνο με εγχώρια προϊόντα χωρίς εισαγωγές πρώτων υλών. Ωστόσο, στο πλαίσιο αυτό, πρέπει να επισημανθεί ότι, κατά την άποψη των αρμόδιων αρχών, όλα τα αλιεύματα που προέρχονται από την ΑΟΖ των Νήσων Σολομώντος θεωρούνται καταγόμενα από τις Νήσους Σολομώντος, ανεξαρτήτως της σημαίας του αλιευτικού σκάφους, σε αντίθεση με τους βασικούς κανόνες καταγωγής που υφίστανται στο δίκαιο της ΕΕ (7). Κατέστη επίσης σαφές ότι οι αρχές των Νήσων Σολομώντος δεν είχαν θεσπίσει κανένα συγκεκριμένο μέτρο για τον έλεγχο της προέλευσης των ιχθύων που χρησιμοποιούνται ως πρώτες ύλες και δεν ανιχνεύθηκαν ειδικά μέτρα για την παρακολούθηση της πρόσβασης των αλιευτικών προϊόντων που προέρχονται από ΠΛΑ αλιεία στις Νήσους Σολομώντος. Στο πλαίσιο αυτό, οι πρώτες ύλες που έχουν αλιευθεί από αλιευτικά σκάφη με σημαία χώρας εκτός των Νήσων Σολομώντος, συμπεριλαμβανομένων χωρών που δεν επιτρέπεται να εξάγουν στην Ένωση σύμφωνα με τον κανονισμό ΠΛΑ, ενδέχεται να εισέλθουν στον κλάδο μεταποίησης χωρίς επαρκή έλεγχο της ιχνηλασιμότητας των προϊόντων.

(29) Κατά τη διάρκεια της επίσκεψής της, η Επιτροπή συναντήθηκε και με άλλους φορείς εκμετάλλευσης. Η Επιτροπή προσπάθησε να επαληθεύσει τις βασικές αρχές και τις πολιτικές που εφαρμόζονται από τους φορείς εκμετάλλευσης όσον αφορά την ιχνηλασιμότητα των εμπορικών ροών αλιευτικών προϊόντων από το δίχτυ στο πιάτο. Οι φορείς εκμετάλλευσης δεν μπόρεσαν να απαντήσουν σαφώς στις ερωτήσεις σχετικά με την αλυσίδα ιχνηλασιμότητας και τον προσδιορισμό των ποσοτήτων που πωλήθηκαν και υποβλήθηκαν σε επεξεργασία. Όσον αφορά τις πρώτες ύλες που πωλούνται στα εργοστάσια μεταποίησης στις Νήσους Σολομώντος και άλλες τρίτες χώρες, τα εργοστάσια μεταποίησης στηρίζονται αποκλειστικά σε εκτιμήσεις του βάρους και στα τιμολόγια που παραλαμβάνουν από τους πελάτες τους χωρίς περαιτέρω επαληθεύσεις σχετικά με τα προϊόντα. Δεν υπάρχει πραγματικός έλεγχος ή επαλήθευση σε κανένα στάδιο. Ομοίως, ο φορέας εκμετάλλευσης του εργοστασίου μεταποίησης αποδίδει κωδικό αριθμό σε κάθε παρτίδα πρώτης ύλης κατά την παραλαβή, αλλά στη συνέχεια τα προϊόντα δεν παρακολουθούνται συστηματικά κατά μήκος της αλυσίδας μεταποίησης και δεν μπορεί να διασφαλιστεί με αξιόπιστο τρόπο η σύνδεση μεταξύ του τελικού προϊόντος και του πραγματικού υποκείμενου αλιεύματος.

(30) Επιπλέον, διαπιστώθηκε ότι οι τελωνειακοί υπάλληλοι στις Νήσους Σολομώντος διαθέτουν στοιχειώδεις, μόνον, γνώσεις. Οι τελωνειακοί υπάλληλοι στηρίζονται στις δηλώσεις των φορέων εκμετάλλευσης επί της διασάφησης εξαγωγής χωρίς περαιτέρω επαλήθευση των ποσοτήτων και χωρίς σύστημα ιχνηλασιμότητας για τη σύνδεση του φορτίου με τις τελωνειακές διασαφήσεις. Στο πλαίσιο αυτό, οι αρχές δεν διαθέτουν σύστημα ελέγχου των πρώτων υλών που χρησιμοποιούνται στη μεταποίηση αλιευτικών προϊόντων και δεν μπορούν να συνδέσουν τις πρώτες ύλες που υπάρχουν στην αγορά των Νήσων Σολομώντος με τα εξαγόμενα αλιευτικά προϊόντα.

(31) Όσον αφορά τα συστήματα που έχουν τεθεί σε εφαρμογή για να εξασφαλιστεί η ιχνηλασιμότητα, η Επιτροπή κατέληξε στο συμπέρασμα ότι οι Νήσοι Σολομώντος δεν ήταν σε θέση να διασφαλίσουν τον συστηματικό έλεγχο των εκφορτώσεων. Αν και οι τοπικές αρχές δήλωσαν ότι καλύπτεται το 100 % των εκφορτώσεων στους δύο καθορισμένους λιμένες, δεν μπόρεσαν να αποδείξουν τον τρόπο με τον οποίο ενεργούν οι επιθεωρητές για να διασφαλιστεί αυτή η κάλυψη. Η Επιτροπή διαπίστωσε ότι μόνο ένας επιθεωρητής τοποθετήθηκε στον λιμένα όπου πραγματοποιούνται οι περισσότερες εκφορτώσεις, ενώ οι υπόλοιποι επιθεωρητές μεταβαίνουν, μετά από κάθε εκφόρτωση, στον άλλο λιμένα (ο οποίος δεν βρίσκεται στην κυρίως νήσο όπου οι αρχές έχουν την κύρια διοικητική τους βάση και τους διοικητικούς τους πόρους). Οι Νήσοι Σολομώντος αναγνώρισαν την ανάγκη να ενισχύσουν το σύστημα ελέγχου και παρακολούθησης που διαθέτουν, όπως το σύστημα για την ιχνηλασιμότητα των αλιευτικών προϊόντων, την καθιέρωση δηλώσεων εκφόρτωσης και συστηματικών ελέγχων, καθώς και την ενίσχυση της συνεργασίας με τις τελωνειακές αρχές.

(32) Η διεξοδική ανάλυση των πιστοποιητικών αλιευμάτων, που έχουν επικυρωθεί από τις αρχές των Νήσων Σολομώντος για εξαγωγές προς την Ένωση, ανέδειξε ορισμένες αδυναμίες της διαδικασίας επικύρωσης. Η επίσκεψη της Επιτροπής τον Φεβρουάριο του 2014 επιβεβαίωσε την ανάλυση αυτή. Ειδικότερα, το συμπέρασμα ήταν ότι υπάρχει έλλειψη συστηματικού ελέγχου των στοιχείων που περιέχονται στα πιστοποιητικά αλιευμάτων. Δεν έχει τεθεί σε εφαρμογή σύστημα ιχνηλασιμότητας και οι ποσότητες που αναγράφονται στο πιστοποιητικό αλιευμάτων καθορίζονται από τον φορέα εκμετάλλευσης. Οι αρμόδιες αρχές πρέπει να βασίζονται αποκλειστικά σε αυτό. Τα πιστοποιητικά αλιευμάτων για τις άμεσες εισαγωγές μεταποιημένων προϊόντων επικυρώνονται συστηματικά μετά την αποστολή του φορτίου από τις Νήσους Σολομώντος. Οι Νήσοι Σολομώντος δεν είναι σε θέση να διασφαλίσουν τον έλεγχο ή την ιχνηλασιμότητα των εν λόγω προϊόντων που δεν υπόκεινται ποτέ σε φυσική επιθεώρηση.

(33) Επιπλέον, ο μόνος υπεύθυνος επικύρωσης δεν έχει άμεση πρόσβαση σε στοιχεία ελέγχου όπως το σύστημα παρακολούθησης σκαφών (VMS), πληροφορίες σχετικά με τις άδειες ή ημερολόγια αλιείας. Σε περίπτωση επαλήθευσης ή διασταύρωσης στοιχείων πριν από την επικύρωση, αυτή πρέπει να πραγματοποιείται μέσω τηλεφωνικών κλήσεων προς τις κεντρικές υπηρεσίες του Υπουργείου Αλιείας και Θαλάσσιων Πόρων, όπου συγκεντρώνονται οι σχετικές πληροφορίες. Δεν υπήρχε διαθέσιμη τεκμηρίωση σχετικά με τέτοιου είδους επαλήθευση.

(34) Το γεγονός ότι η επικύρωση γίνεται συστηματικά την ίδια ημέρα με τη διασάφηση εξαγωγής (με ελάχιστες εξαιρέσεις) δείχνει ότι η εκ των προτέρων επαλήθευση και οι διασταυρώσεις στοιχείων είναι περιορισμένες, αν όχι ανύπαρκτες. Σε κάθε περίπτωση, δεν παρασχέθηκε τεκμηρίωση διασταυρώσεων.

(35) Επιπλέον, διαπιστώθηκαν ορισμένες παρατυπίες στα πιστοποιητικά αλιευμάτων σχετικά με ανακολουθίες στο σύστημα αρίθμησης, ανεπαρκή στοιχεία σχετικά με τα εφαρμοστέα μέτρα διατήρησης και διαχείρισης, τη ζώνη αλίευσης, καθώς και σοβαρές ανακολουθίες στις ημερομηνίες, όπως το ότι η αναγραφόμενη ημερομηνία επικύρωσης ήταν προγενέστερη της διασάφησης εξαγωγής ή η δήλωση εκφόρτωσης ήταν προγενέστερη της ημερομηνίας αλίευσης. Τα εν λόγω βασικά σφάλματα θέτουν υπό αμφισβήτηση την αξιοπιστία της διαδικασίας επικύρωσης στο σύνολό της.

(36) Η Επιτροπή εντόπισε επίσης πρακτικές όπου δεν υπήρχαν πληροφορίες σχετικά με τις εκφορτώσεις ιχθύων (απουσία δηλώσεων εκφόρτωσης)· στο πλαίσιο των πρακτικών αυτών οι Νήσοι Σολομώντος χρησιμοποίησαν, εναλλακτικά, στοιχεία από άδειες μεταφόρτωσης σε λιμένα για να δηλώσουν τις ποσότητες στα πιστοποιητικά αλιευμάτων. Ομοίως, διαπιστώθηκε ότι οι φορείς εκμετάλλευσης χρησιμοποιούν υποδείγματα πιστοποιητικών αλιευμάτων με προσυμπληρωμένες πληροφορίες για τα σκάφη, τα είδη, τους κωδικούς προϊόντων κ.λπ. Σε ορισμένα δείγματα διαπιστώθηκε ότι το πιστοποιητικό αλιευμάτων επικυρώθηκε με επιπλέον γραμμές για τον μεγαλόφθαλμο ή τον κιτρινόπτερο τόνο χωρίς να αναφέρονται οι ποσότητες. Η πρακτική αυτή ενέχει τον κίνδυνο παραποίησης του πιστοποιητικού αλιευμάτων μετά την επικύρωση.

(37) Επιπλέον, σε διάφορα δείγματα πιστοποιητικών αλιευμάτων διαπιστώθηκε ότι, κατά την εισαγωγή των προϊόντων στην Ένωση, υποβλήθηκαν διαφορετικές εκδοχές με διαφορετικές ποσότητες. Οι Νήσοι Σολομώντος εξήγησαν ότι, κατόπιν αιτήματος του φορέα εκμετάλλευσης, εκδίδουν πρόσθετα πιστοποιητικά αλιευμάτων για το ίδιο φορτίο, χωρίς να εξετάζουν τον λόγο υποβολής του αιτήματος και χωρίς να ζητούν να τους επιστραφεί το αρχικό πρωτότυπο, ώστε να αποφεύγεται η δόλια κατάχρηση. Η πρακτική αυτή, μαζί με τις υπόλοιπες ανεπάρκειες που διαπιστώθηκαν, είναι πολύ πιθανόν να έχει ως αποτέλεσμα τη νομιμοποίηση εσόδων από παράνομες δραστηριότητες ΠΛΑ αλιείας ή τουλάχιστον την εξαγωγή στην Ένωση ιχθύων που δεν πληρούν τις προϋποθέσεις. Ειδικότερα οι χώρες της περιοχής που δεν έχουν το δικαίωμα να εξάγουν αλιευτικά προϊόντα στην Ένωση θα μπορούσαν να εκμεταλλευτούν τις αδυναμίες του συστήματος επικύρωσης των Νήσων Σολομώντος, ώστε να συγκαλύψουν την έμμεση εισαγωγή των ιχθύων τους στην Ένωση. Και πάλι, οι Νήσοι Σολομώντος έδειξαν να μην κατανοούν ούτε να έχουν επίγνωση του κινδύνου που συνεπάγεται η υπερκάλυψη των ποσοτήτων με την έκδοση διπλών ή τριπλών πιστοποιητικών αλιευμάτων.

(38) Οι Νήσοι Σολομώντος παραδέχθηκαν όλες τις ανεπάρκειες του συστήματος πιστοποίησης αλιευμάτων οι οποίες παρουσιάζονται στις αιτιολογικές σκέψεις 32 έως 37 και απέδωσαν τα σφάλματα στην ανικανότητα των αρμόδιων υπαλλήλων. Εξήγησαν ότι καταβάλλουν προσπάθειες για τη βελτίωση της διαδικασίας πιστοποίησης αλιευμάτων. Στο πλαίσιο αυτό, καταρτίστηκε σειρά τυποποιημένων επιχειρησιακών διαδικασιών (SOP) και το προσωπικό εκπαιδεύεται ώστε να διευκολυνθεί η εφαρμογή τους. Εντούτοις, όλα τα στοιχεία που παρασχέθηκαν αναφέρονταν σε μελλοντικά σχέδια χωρίς συγκεκριμένα απτά αποτελέσματα. Επιπλέον, η Επιτροπή προσπάθησε να επαληθεύσει αν η διαδικασία επικύρωσης των πιστοποιητικών αλιευμάτων βελτιώθηκε μετά την επίσκεψη της Επιτροπής τον Φεβρουάριο του 2014 και τη θέσπιση μέτρων διασφάλισης από τις Νήσους Σολομώντος. Ωστόσο, με βάση τα στοιχεία που έχει στη διάθεσή της η Επιτροπή, δεν διαπιστώνει καμία βελτίωση.

(39) Δεδομένου ότι διαπιστώθηκε έλλειψη ιχνηλασιμότητας και στοιχείων που να βρίσκονται στη διάθεση των Νήσων Σολομώντος σχετικά με τα εκφορτωθέντα αλιεύματα, οι Νήσοι Σολομώντος δεν μπορούν να διασφαλίσουν ότι τα αλιευτικά προϊόντα που εισέρχονται στις Νήσους Σολομώντος ή σε εργοστάσια μεταποίησης που είναι εγκατεστημένα στις Νήσους Σολομώντος δεν προέρχονται από ΠΛΑ αλιεία, όπως παρουσιάζεται στις αιτιολογικές σκέψεις 28 έως 37. Η δυνατότητα ελέγχου της πρόσβασης προϊόντων ΠΛΑ αλιείας και της μετέπειτα εξαγωγής τους υπονομεύεται επίσης από την ασαφή εφαρμογή των κανόνων καταγωγής, όπως διαπιστώνεται στην αιτιολογική σκέψη 28 —καθώς και από την απουσία σαφών μέτρων διατήρησης και διαχείρισης, που περιγράφονται στις αιτιολογικές σκέψεις 63 έως 68.

(40) Ως εκ τούτου, και λαμβανομένων υπόψη όλων των αντικειμενικών στοιχείων που συγκέντρωσε η Επιτροπή, καθώς και των δηλώσεων των Νήσων Σολομώντος, διαπιστώνεται ότι, σύμφωνα με το άρθρο 31 παράγραφοι 3 και 4 στοιχείο β) του κανονισμού ΠΛΑ, οι Νήσοι Σολομώντος δεν εκπλήρωσαν τα καθήκοντα που υπέχουν δυνάμει του διεθνούς δικαίου ως παράκτιο κράτος και κράτος αγοράς για την πρόληψη της πρόσβασης αλιευτικών προϊόντων που προέρχονται από ΠΛΑ αλιεία στην αγορά τους.

3.2. Αδυναμία συνεργασίας και εφαρμογής των διατάξεων (άρθρο 31 παράγραφος 5 του κανονισμού ΠΛΑ)

(41) Η Επιτροπή ανέλυσε κατά πόσον οι Νήσοι Σολομώντος συνεργάστηκαν ουσιαστικά με την Επιτροπή, ανταποκρινόμενες στα αιτήματα της Επιτροπής για έρευνες, περαιτέρω στοιχεία ή επακόλουθες ενέργειες σχετικά με ΠΛΑ αλιεία και συναφείς δραστηριότητες.

(42) Παρότι οι Νήσοι Σολομώντος, που συμμετέχουν στην εφαρμογή του συστήματος πιστοποίησης αλιευμάτων του κανονισμού ΠΛΑ, είναι σε γενικές γραμμές συνεργάσιμες σε επίπεδο ανταπόκρισης και παροχής απαντήσεων σε αιτήματα πληροφοριών ή επαλήθευσης, η αξιοπιστία και η ορθότητα των απαντήσεών τους θίγεται και υπονομεύεται από την έλλειψη διαφάνειας και τις ελάχιστες ή μηδενικές δυνατότητες διασφάλισης της ιχνηλασιμότητας των αλιευτικών προϊόντων, όπως διαπιστώνεται στην ενότητα 3.1.

(43) Στο πλαίσιο της συνολικής αξιολόγησης της εκτέλεσης των καθηκόντων των Νήσων Σολομώντος ως προς την εκπλήρωση των υποχρεώσεων που υπέχουν ως κράτος σημαίας, κράτος λιμένος και παράκτιο κράτος, η Επιτροπή ανέλυσε επίσης κατά πόσον οι Νήσοι Σολομώντος συνεργάζονται με άλλα κράτη σημαίας για την καταπολέμηση της ΠΛΑ αλιείας.

(44) Για τον σκοπό αυτόν, κατά την επίσκεψη της Επιτροπής τον Φεβρουάριο του 2014, διαπιστώθηκε έλλειψη προθυμίας από την πλευρά των Νήσων Σολομώντος να συνεργαστούν με τα κράτη σημαίας των σκαφών που δραστηριοποιούνται σε ύδατα υπό τη δικαιοδοσία τους βάσει διάφορων αλιευτικών συμφωνιών, καθώς οι Νήσοι Σολομώντος συστηματικά δεν παρείχαν στα κράτη σημαίας πληροφορίες που αφορούσαν δεδομένα των σκαφών. Το γεγονός αυτό αποτελεί σαφή ένδειξη ότι οι Νήσοι Σολομώντος δεν εκπληρώνουν τις υποχρεώσεις τους δυνάμει του διεθνούς δικαίου [ιδίως το άρθρο 7 παράγραφος 1 στοιχείο α) της UNFSA], προκειμένου να εξασφαλίσουν ότι σημειώνεται αποτελεσματική διατήρηση και διαχείριση των αλληλοεπικαλυπτόμενων αποθεμάτων ιχθύων στα ύδατά τους και να διασφαλίσουν την αποτελεσματική και αποδοτική πρόληψη της ΠΛΑ αλιείας. Αυτή η έλλειψη συνεργασίας έρχεται επίσης σε αντίθεση με το σημείο 40 των προαιρετικών κατευθυντήριων γραμμών του FAO για τις επιδόσεις του κράτους σημαίας (8), σύμφωνα με το οποίο τα κράτη σημαίας και τα παράκτια κράτη θα πρέπει να συνάπτουν αλιευτικές συμφωνίες μόνο όταν αμφότερα έχουν πεισθεί ότι οι εν λόγω δραστηριότητες δεν θα υπονομεύσουν τη βιωσιμότητα των έμβιων θαλάσσιων πόρων εντός της δικαιοδοσίας του παράκτιου κράτους.

(45) Παρά τον σημαντικό αριθμό μεταφορτώσεων από σκάφη με ξένη σημαία οι οποίες λαμβάνουν χώρα στις Νήσους Σολομώντος, η χώρα δεν έχει καθιερώσει συνεργασία με τα κράτη σημαίας των εν λόγω σκαφών. Ως εκ τούτου, οι Νήσοι Σολομώντος δεν είναι σε θέση να εκπληρώσουν τα καθήκοντά τους ως κράτος λιμένος σύμφωνα με τα σημεία 52 έως 64 του IPOA IUU. Ειδικότερα, οι Νήσοι Σολομώντος δεν συμμορφώνονται με τις υποχρεώσεις τους ως κράτος λιμένος σε σχέση με τα πλοία που φέρουν ξένη σημαία και χρησιμοποιούν τους λιμένες τους, καθώς δεν συνεργάζονται με τα κράτη σημαίας σε βασικά ζητήματα, όπως η ανταλλαγή πληροφοριών σχετικά με τις εκφορτώσεις, τις μεταφορτώσεις και τις απαγορεύσεις χρήσης λιμένα. Ενώ, στις παρατηρήσεις τις οποίες υπέβαλαν στις 6 Μαΐου 2014, οι αρχές των Νήσων Σολομώντος δήλωσαν ότι θα απηύθυναν επιστολή προς τα ενδιαφερόμενα κράτη σημαίας για να ενισχυθεί η συνεργασία όσον αφορά τη συμπλήρωση των απαιτούμενων δεδομένων μεταφόρτωσης στα πιστοποιητικά αλιευμάτων για εξαγωγή στην Ένωση, μέχρι σήμερα δεν έχουν συναφθεί συγκεκριμένες συμφωνίες με τρίτες χώρες σχετικά με την ανταλλαγή πληροφοριών και δεδομένων για τις μεταφορτώσεις.

(46) Όσον αφορά τη συνεργασία με τα κράτη μέλη της Ένωσης για τον έλεγχο των πιστοποιητικών αλιευμάτων που έχουν επικυρωθεί από τις Νήσους Σολομώντος, η χώρα έλαβε αιτήσεις επαλήθευσης από τρία κράτη μέλη της Ένωσης. Οι αιτήσεις εξετάστηκαν από τις αρμόδιες αρχές και απαντήθηκαν εγκαίρως. Ωστόσο, οι απαντήσεις συνήθως επιβεβαίωναν απλώς τη γνησιότητα του πιστοποιητικού αλιευμάτων χωρίς περαιτέρω εξήγηση. Επιτόπου δεν υπήρχε διαθέσιμη τεκμηρίωση σχετικά με τις εν λόγω αιτήσεις επαλήθευσης.

(47) Η Επιτροπή διενήργησε αναλύσεις σχετικά με το κατά πόσον οι Νήσοι Σολομώντος είχαν λάβει ουσιαστικά μέτρα επιβολής όσον αφορά τους φορείς εκμετάλλευσης που ευθύνονται για ΠΛΑ αλιεία και κατά πόσον είχαν επιβληθεί επαρκώς αυστηρές κυρώσεις, ώστε να αφαιρείται από τους παραβάτες το όφελος που προκύπτει από την ΠΛΑ αλιεία.

(48) Όσον αφορά τη συμμόρφωση και την εφαρμογή των διατάξεων, από την επίσκεψη της Επιτροπής προέκυψε ότι οι Νήσοι Σολομώντος δεν διαθέτουν ειδική νομοθεσία για την καταπολέμηση των δραστηριοτήτων ΠΛΑ αλιείας. Η παράλειψη αυτή δείχνει ότι οι Νήσοι Σολομώντος δεν διασφαλίζουν τον έλεγχο που οφείλει να ασκεί το κράτος σημαίας στα αλιευτικά σκάφη κατά τα οριζόμενα στο άρθρο 94 της UNCLOS. Επιπλέον, η επίδοση των Νήσων Σολομώντος όσον αφορά τη συμμόρφωση και την εφαρμογή των διατάξεων δεν συνάδει με το σημείο 21 του IPOA IUU, σύμφωνα με το οποίο τα κράτη καλούνται να διασφαλίσουν ότι οι κυρώσεις που επιβάλλουν σε σκάφη τα οποία επιδίδονται σε ΠΛΑ αλιεία εντός της δικαιοδοσίας τους είναι επαρκώς αυστηρές, ώστε να συμβάλλουν ουσιαστικά στην πρόληψη, αποτροπή και εξάλειψη της ΠΛΑ αλιείας και να αφαιρούν από τους παραβάτες το όφελος που προκύπτει από τις παράνομες δραστηριότητές τους.

(49) Πράγματι, σε έκθεση ελέγχου που δημοσιεύθηκε το 2012, ο γενικός ελεγκτής (9) των Νήσων Σολομώντος επισήμανε ότι το ισχύον νομοσχέδιο για την αλιεία ήταν παρωχημένο και δεν κάλυπτε τις υποχρεώσεις της χώρας σύμφωνα με τις διεθνείς, περιφερειακές και υποπεριφερειακές συμφωνίες. Η διαπίστωση αυτή έγινε δεκτή από τις αρχές με τις οποίες συναντήθηκε η Επιτροπή κατά τη διάρκεια της επίσκεψής της τον Φεβρουάριο του 2014. Πριν από την επίσκεψη είχε υποβληθεί νέο νομοσχέδιο για την αλιεία. Ωστόσο, οι κυρώσεις που περιέχονται στο εν λόγω νομοσχέδιο δεν είναι επαρκώς αυστηρές, ώστε να είναι αποτελεσματικές όσον αφορά τη διασφάλιση της συμμόρφωσης και την αποθάρρυνση των παραβάσεων, οπουδήποτε και αν λαμβάνουν χώρα, και να αφαιρούν από τους παραβάτες το όφελος που προκύπτει από τις παράνομες δραστηριότητές τους, όπως απαιτείται στο άρθρο 25 παράγραφος 7 της σύμβασης της WCPFC (10). Ειδικότερα, το καθεστώς κυρώσεων βασίζεται σε σύστημα μονάδων ποινής, του οποίου η νομική βάση δεν έχει ακόμη θεσπιστεί. Οι Νήσοι Σολομώντος αναγνώρισαν τον παρωχημένο χαρακτήρα του συστήματος που δεν έχει εφαρμοστεί και εξήγησαν ότι βρισκόταν σε διαδικασία αναθεώρησης. Επικαιροποιημένο νομοσχέδιο για την αλιεία υποβλήθηκε στις 6 Οκτωβρίου 2014. Ωστόσο, εξακολουθούν να υπάρχουν προβλήματα λόγω των ασαφών ορισμών όσον αφορά τις σοβαρές παραβάσεις, τους βαθμούς ποινής, τις επανειλημμένες παραβάσεις και το επίπεδο των κυρώσεων, καθώς και λόγω των ασαφών νομικών συνεπειών.

(50) Όσον αφορά τις υφιστάμενες δυνατότητες των Νήσων Σολομώντος, επισημαίνεται ότι, σύμφωνα με τον δείκτη ανθρώπινης ανάπτυξης των Ηνωμένων Εθνών (11), η χώρα αυτή κατατάσσεται στις χώρες με χαμηλή ανθρώπινη ανάπτυξη (143η ανάμεσα σε 186 χώρες το 2013). Το γεγονός αυτό επιβεβαιώνεται και από το παράρτημα II του κανονισμού (ΕΚ) αριθ. 1905/2006 του Ευρωπαϊκού Κοινοβουλίου και του Συμβουλίου (12), όπου οι Νήσοι Σολομώντος κατατάσσονται στις λιγότερο ανεπτυγμένες χώρες. Σύμφωνα με τον κατάλογο δικαιούχων επίσημης αναπτυξιακής βοήθειας (ΕΑΒ) της Επιτροπής Αναπτυξιακής Βοήθειας του Οργανισμού Οικονομικής Συνεργασίας και Ανάπτυξης (ΟΟΣΑ), βάσει στοιχείων της 1ης Ιανουαρίου 2013 που αφορούν το 2012 (13), οι Νήσοι Σολομώντος κατατάσσονται στις λιγότερο ανεπτυγμένες χώρες. Από την άποψη αυτή, οι περιορισμοί όσον αφορά τη χρηματοοικονομική και διοικητική ικανότητα των αρμόδιων αρχών μπορεί να θεωρηθούν παράγοντας που υπονομεύει την ικανότητα των Νήσων Σολομώντος να εκπληρώσουν τα καθήκοντά τους σχετικά με τη συνεργασία και την εφαρμογή της νομοθεσίας. Ωστόσο, υπενθυμίζεται ότι οι ανεπάρκειες σχετικά με τη συνεργασία και την εφαρμογή της νομοθεσίας σχετίζονται με την έλλειψη νομικού πλαισίου που καθιστά δυνατή την ανάληψη κατάλληλων δράσεων παρακολούθησης και όχι με τις υφιστάμενες δυνατότητες των Νήσων Σολομώντος να συμμορφωθούν με τις διεθνείς υποχρεώσεις τους. Στο πλαίσιο αυτό, η Επιτροπή επισημαίνει ότι, με βάση τις πληροφορίες που συγκέντρωσε κατά τη διάρκεια της επίσκεψής της τον Φεβρουάριο του 2014, δεν μπορεί να θεωρηθεί ότι οι Νήσοι Σολομώντος στερούνται οικονομικών πόρων, αλλά μάλλον ότι δεν διαθέτουν το απαραίτητο νομικό και διοικητικό περιβάλλον που θα διασφάλιζε την αποδοτική και αποτελεσματική εκτέλεση των καθηκόντων τους ως κράτους σημαίας, παράκτιου κράτους, κράτους λιμένος και κράτους αγοράς.

(51) Επιπλέον, αξίζει να επισημάνουμε ότι, σύμφωνα με τις συστάσεις των σημείων 85 και 86 του IPOA IUU σχετικά με τις ειδικές απαιτήσεις για τις αναπτυσσόμενες χώρες, η Ένωση παρείχε τη συνδρομή της στις Νήσους Σολομώντος για την εφαρμογή του κανονισμού ΠΛΑ στο πλαίσιο ειδικού προγράμματος τεχνικής βοήθειας, το οποίο χρηματοδοτήθηκε από την Επιτροπή (14).

(52) Δεδομένης της κατάστασης που εκτίθεται στην παρούσα ενότητα και με βάση όλα τα αντικειμενικά στοιχεία που συνέλεξε η Επιτροπή, καθώς και το σύνολο των δηλώσεων των Νήσων Σολομώντος, διαπιστώνεται ότι, δυνάμει του άρθρου 31 παράγραφοι 3 και 5 του κανονισμού ΠΛΑ, οι Νήσοι Σολομώντος δεν εκπλήρωσαν τα καθήκοντα που υπέχουν δυνάμει του διεθνούς δικαίου ως παράκτιο κράτος και κράτος αγοράς όσον αφορά τις προσπάθειες συνεργασίας και εφαρμογής της νομοθεσίας.

3.3. Μη εφαρμογή των διεθνών κανόνων (άρθρο 31 παράγραφος 6 του κανονισμού ΠΛΑ)

(53) Οι Νήσοι Σολομώντος έχουν κυρώσει την UNCLOS και την UNFSA. Οι Νήσοι Σολομώντος είναι συμβαλλόμενο μέρος της WCPFC. Οι Νήσοι Σολομώντος είναι συμβαλλόμενο μέρος της σύμβασης FFA και της PNA σχετικά με τη συνεργασία για τη διαχείριση της αλιείας κοινού ενδιαφέροντος.

(54) Η Επιτροπή ανέλυσε κάθε πληροφορία την οποία θεώρησε συναφή με την ιδιότητα των Νήσων Σολομώντος ως συμβαλλόμενου μέρους της WCPFC.

(55) Επιπλέον, η Επιτροπή ανέλυσε κάθε άλλη πληροφορία την οποία θεώρησε συναφή με το γεγονός ότι οι Νήσοι Σολομώντος έχουν αποδεχθεί να εφαρμόσουν τα μέτρα διατήρησης και διαχείρισης που έχει θεσπίσει η WCPFC.

(56) Βάσει των στοιχείων που προσκόμισαν οι Νήσοι Σολομώντος σχετικά με την κατάσταση των δραστηριοτήτων αλιείας τόνου στα ύδατά τους, τα αλιεύματα από τα αποθέματα τόνου στην ΑΟΖ των Νήσων Σολομώντος αντιπροσώπευαν το 2012 το 3,5 % των αλιευμάτων του Δυτικού και Κεντρικού Ειρηνικού Ωκεανού (15). Πρόκειται για μείωση κατά 50 % σε σύγκριση με τα έτη 2010 και 2011.

(57) Επί τη βάσει των αριθμητικών στοιχείων που παρουσιάζονται στην αιτιολογική σκέψη 56 φαίνεται ότι οι Νήσοι Σολομώντος διαχειρίζονται σημαντικούς συνολικούς πόρους τόνου και συνεπώς έχουν την ευθύνη, ως παράκτιο κράτος, να διασφαλίσουν την υπεύθυνη και μακροπρόθεσμη βιώσιμη διαχείριση του πόρου αυτού. Τα άρθρα 61 έως 64 της UNCLOS και τα άρθρα 7 και 8 της UNFSA ρυθμίζουν τη χρήση έμβιων πόρων από το παράκτιο κράτος, που θα πρέπει να προάγει τον στόχο της βέλτιστης χρήσης των έμβιων πόρων στην ΑΟΖ του και να διασφαλίζει τη συμμόρφωση των υπηκόων άλλων κρατών που αλιεύουν στην ΑΟΖ του με τα μέτρα διατήρησης και διαχείρισης, καθώς και να συνεργάζεται με τα αντίστοιχα κράτη και τις αντίστοιχες περιφερειακές οργανώσεις που ασχολούνται με το συγκεκριμένο είδος αλιείας.

(58) Εν προκειμένω, επισημαίνεται ότι, κατά παράβαση των εν λόγω υποχρεώσεων και συστάσεων, το νομικό πλαίσιο των Νήσων Σολομώντος δεν διασφαλίζει την αποδοτική και αποτελεσματική διαχείριση των σκαφών που δραστηριοποιούνται σε ύδατα υπό τη δικαιοδοσία τους. Επιπροσθέτως, το νομικό πλαίσιο δεν περιλαμβάνει σαφείς και διαφανείς διατάξεις που να καθορίζουν εφαρμοστέα μέτρα διατήρησης και διαχείρισης για όλους τους τύπους υδάτων που υπάγονται στη δικαιοδοσία των Νήσων Σολομώντος ή, όπου υφίστανται τέτοιες διατάξεις, δεν υπάρχουν σαφείς και διαφανείς διαδικασίες που να καθορίζουν πώς πρέπει να διασφαλίζεται η εφαρμογή τους. Οι εν λόγω πτυχές αναλύονται περαιτέρω στις αιτιολογικές σκέψεις 59 έως 75.

(59) Σαφή στοιχεία που αποδεικνύουν την ανεπάρκεια του νομικού πλαισίου των Νήσων Σολομώντος εντοπίζονται στον τρόπο με τον οποίο η χώρα διαχειρίζεται τους αλιευτικούς πόρους τόνου. Οι Νήσοι Σολομώντος εξήγησαν ότι το υφιστάμενο «εθνικό σχέδιο διαχείρισης και ανάπτυξης του τόνου των Νήσων Σολομώντος» έχει εφαρμοστεί μόνον εν μέρει και, κατά συνέπεια, πρόκειται να αντικατασταθεί από νέο σχέδιο.

(60) Το νέο προσχέδιο διαχείρισης του τόνου που υποβλήθηκε στην Επιτροπή τον Νοέμβριο του 2013, προβλέπει το νομικό πλαίσιο για τη διαχείριση των πόρων τόνου και ισχύει για το σύνολο των υδάτων των Νήσων Σολομώντος από τα τρία ναυτικά μίλια, συμπεριλαμβανομένων των αρχιπελαγικών υδάτων. Ωστόσο, πρόκειται απλώς για έγγραφο που περιέχει γενικές αρχές. Κατά τη διάρκεια της επίσκεψης της Επιτροπής τον Φεβρουάριο του 2014, οι Νήσοι Σολομώντος συμφώνησαν να επανεξετάσουν το προσχέδιο, ώστε αυτό να αντικατοπτρίζει την πραγματικότητα των αλιευτικών εργασιών, των αλιευτικών δραστηριοτήτων και του αλιευτικού κλάδου. Οι Νήσοι Σολομώντος δήλωσαν ότι το νέο σχέδιο θα περιλαμβάνει υποπεριφερειακά μέτρα διατήρησης και διαχείρισης, καθεστώτα αδειοδότησης και προϋποθέσεις, όρια συνολικών επιτρεπόμενων αλιευμάτων (TAC), διαχείριση ζωνών για τα αρχιπελαγικά ύδατα και τις ΑΟΖ, σημεία αναφοράς και κανόνες ελέγχου της συλλογής.

(61) Σε κάθε περίπτωση, είναι γεγονός ότι το υφιστάμενο σχέδιο είναι παρωχημένο και, ως εκ τούτου, συνιστά παράβαση των υποχρεώσεων που καθορίζονται στα άρθρα 61 παράγραφοι 2 έως 5, 62 παράγραφος 1 και 64 της UNCLOS σχετικά με τη βέλτιστη χρήση των πόρων μέσω των κατάλληλων μέτρων διατήρησης και διαχείρισης.

(62) Μία άλλη πτυχή του κανονιστικού ελλείμματος είναι η μη θέσπιση σαφών μέτρων διατήρησης και διαχείρισης από τις Νήσους Σολομώντος, επί τη βάσει των βέλτιστων επιστημονικών γνωμοδοτήσεων και σύμφωνα με τις υποχρεώσεις που υπέχουν δυνάμει της UNCLOS, της UNFSA και της WCPFC, σε σχέση με όλα τα ύδατα που υπάγονται στην εθνική τους δικαιοδοσία, συμπεριλαμβανομένων των αρχιπελαγικών υδάτων. Πράγματι, τον Φεβρουάριο του 2014 διαπιστώθηκε ότι οι κανόνες διατήρησης και διαχείρισης στερούνται διαφάνειας και σαφήνειας (όπως επεξηγείται στις αιτιολογικές σκέψεις 63 έως 68) και φαίνεται ότι δεν είναι συμβατοί με τις βέλτιστες επιστημονικές γνωμοδοτήσεις ούτε βασισμένοι σε αυτές (όπως επεξηγείται στις αιτιολογικές σκέψεις 69 έως 75).

(63) Τα ύδατα που υπάγονται στη δικαιοδοσία των Νήσων Σολομώντος αναφέρονται ως χωρικά ύδατα, αρχιπελαγικά ύδατα και ΑΟΖ. Σύμφωνα με το άρθρο 3 της σύμβασης της WCPFC, η ζώνη αρμοδιότητας της WCPFC περιλαμβάνει καταρχήν όλα τα ύδατα του Ειρηνικού Ωκεανού, συμπεριλαμβανομένων των υδάτων υπό τη δικαιοδοσία των Νήσων Σολομώντος.

(64) Ωστόσο, οι Νήσοι Σολομώντος ενημέρωσαν την Επιτροπή πως θεωρούν ότι τα ύδατα που υπάγονται στην εθνική τους δικαιοδοσία (χωρικά ύδατα, αρχιπελαγικά ύδατα, ΑΟΖ) δεν καλύπτονται από τη σύμβαση της WCPFC, παρότι η WCPFC ανέθεσε την εφαρμογή των μέτρων διατήρησης και διαχείρισης που έχει θεσπίσει στα συμβαλλόμενα μέρη της. Επίσης, ενώ βάσει της PNA περιορίζεται η αλιευτική προσπάθεια με την κατανομή πλοιοημερών [καθεστώς πλοιοημερών (VDS)] σε όλες τις ΑΟΖ των συμβαλλόμενων μερών της συμφωνίας, ο περιορισμός αυτός δεν ισχύει για τα χωρικά και αρχιπελαγικά ύδατα των Νήσων Σολομώντος.

(65) Σύμφωνα με τα άρθρα 61 έως 64 της UNCLOS, τα άρθρα 5, 7, 8, 9, 10 της UNFSA και τον γενικό στόχο και τους συναφείς κανόνες στη σύμβαση της WCPFC (ιδίως τα άρθρα 2, 5, 7, 8), αποτελεί σαφή υποχρέωση ενός παράκτιου κράτους να θεσπίσει μέτρα συμβατά με αυτά που εφαρμόζονται στην περιοχή και στην ανοιχτή θάλασσα, προκειμένου να διασφαλιστεί η μακροπρόθεσμη βιωσιμότητα των αλληλοεπικαλυπτόμενων και των άκρως μεταναστευτικών αποθεμάτων ιχθύων και να προαχθεί ο στόχος της βέλτιστης χρήσης τους. Στον κώδικα δεοντολογίας του FAO, ιδίως στο άρθρο 7 παράγραφοι 1, 2, 3 και στο άρθρο 8 παράγραφος 1, συνιστώνται επίσης ορθές πρακτικές για την εκπλήρωση αυτών των υποχρεώσεων.

(66) Οι ειδικοί όροι για τα αλιευτικά σκάφη που δραστηριοποιούνται στα ύδατα των Νήσων Σολομώντος ρυθμίζονται στην άδεια αλιείας, δηλαδή η αλιευτική περίοδος, τα είδη ιχθύων προς αλίευση, οι ζώνες αλιείας και άλλοι όροι. Τα σκάφη που φέρουν τη σημαία των Νήσων Σολομώντος έχουν πρόσβαση στα αρχιπελαγικά ύδατα, ενώ ο ναυλωμένος στόλος και ο στόλος που δραστηριοποιείται στο πλαίσιο διμερών/πολυμερών συμφωνιών έχουν πρόσβαση σε αλιευτική προσπάθεια γρι-γρι στην ΑΟΖ των Νήσων Σολομώντος, όπως ρυθμίζεται και περιορίζεται σε περιφερειακό επίπεδο βάσει του VDS. Για τα σκάφη με παραγάδι ή τα σκάφη που δραστηριοποιούνται στα αρχιπελαγικά ύδατα, τα μέτρα διατήρησης και διαχείρισης καθορίζονται στην άδεια αλιείας. Για τα σκάφη με καλάμια και πετονιές, τα μέτρα διατήρησης και διαχείρισης καθορίζονται στην άδεια αλιείας.

(67) Η έλλειψη σαφήνειας και διαφάνειας των εφαρμοστέων κανόνων διατήρησης και διαχείρισης και της πραγματικής χρήσης αλιευτικής προσπάθειας βάσει του VDS, πέραν των πολυάριθμων υφιστάμενων ρυθμίσεων σχετικά με την πρόσβαση στην αλιεία που περιγράφονται στην αιτιολογική σκέψη 66, θίγει και υπονομεύει τη δυνατότητα ουσιαστικής εφαρμογής της αποδοτικής διατήρησης και διαχείρισης των αλιευτικών πόρων των Νήσων Σολομώντος.

(68) Εν κατακλείδι, δεν υφίστανται σαφείς, διαφανείς και συμβατοί κανόνες διατήρησης και διαχείρισης για τα αρχιπελαγικά ύδατα των Νήσων Σολομώντος, κατά παράβαση των υποχρεώσεων που αναφέρονται στην αιτιολογική σκέψη 65.

(69) Σύμφωνα με το άρθρο 61 της UNCLOS, τα άρθρα 5 και 6 της UNFSA και τα άρθρα 5 και 6 της σύμβασης της WCPFC, τα παράκτια κράτη οφείλουν να καθορίζουν τα επιτρεπόμενα αλιεύματα των έμβιων πόρων στην ΑΟΖ τους βάσει των βέλτιστων επιστημονικών στοιχείων που έχουν στη διάθεσή τους και βάσει προληπτικής προσέγγισης· τα παράκτια κράτη οφείλουν επίσης να διασφαλίζουν μέσω κατάλληλων μέτρων διατήρησης και διαχείρισης ότι οι έμβιοι πόροι και τα αποθέματα στην ΑΟΖ και άλλα ύδατα υπό τη δικαιοδοσία τους δεν κινδυνεύουν από υπερεκμετάλλευση. Ο κώδικας δεοντολογίας του FAO, ιδίως το άρθρο 7 παράγραφοι 3, 4 και 5, συνιστά ορθές πρακτικές για τη συμμόρφωση με αυτές τις υποχρεώσεις.

(70) Δεδομένου ότι οι Νήσοι Σολομώντος θεωρούν ότι οι κανόνες της WCPFC δεν ισχύουν για τα ύδατα υπό τη δικαιοδοσία τους, δεν είναι απολύτως σαφές ποια δεδομένα συλλέγονται και υποβάλλονται στην WCPFC· αυτό μπορεί να μην καλύπτει αξιολογήσεις όλων των αλιευτικών υδάτων των Νήσων Σολομώντος. Στις εκθέσεις της επιστημονικής επιτροπής της WCPFC τίθεται τακτικά το ζήτημα των κενών όσον αφορά τα δεδομένα. Για παράδειγμα, στην έκθεση της 7ης συνόδου της το 2011, η επιστημονική επιτροπή της WCPFC επισήμανε στο σημείο 89 ορισμένες ανακολουθίες μεταξύ στόλων όσον αφορά την υποβολή στοιχείων για την παλαμίδα, τον κιτρινόπτερο τόνο και τον μεγαλόφθαλμο τόνο στα ημερολόγια αλιείας γρι-γρι και λαμβάνοντας υπόψη τη σημασία, για επιστημονικούς σκοπούς, της ακρίβειας των δεδομένων σύνθεσης των αλιευμάτων γρι-γρι, συνέστησε να παραπεμφθεί το εν λόγω πρόβλημα στην επιτροπή τεχνικών θεμάτων και συμμόρφωσης (16). Στο σημείο 37, υπογράμμισε την αβεβαιότητα όσον αφορά τη σύνθεση ειδών στην αλιεία με γρι-γρι και παρότρυνε τα συμβαλλόμενα μέρη να συνεχίσουν να βελτιώνουν τις εκτιμήσεις για τα δεδομένα όσον αφορά τη σύνθεση των αλιευμάτων γρι-γρι. Στην 8η σύνοδό της, η επιστημονική επιτροπή της WCPFC έθεσε εκ νέου ζητήματα κενών και ανακολουθιών (17) όσον αφορά τα δεδομένα για τα αλιεύματα και τη σύνθεση των αλιευμάτων, διατύπωσε παρατηρήσεις σχετικά με τις υποχρεώσεις υποβολής στοιχείων βάσει των συμφωνιών ναύλωσης και εξέδωσε συστάσεις διαχείρισης με στόχο τη βελτίωση (18). Έθεσε επίσης το θέμα της μη υποβολής δεδομένων ή της υποβολής ανεπαρκών δεδομένων από ορισμένα συμβαλλόμενα μέρη, εκ των οποίων κάποια δραστηριοποιούνται σε ύδατα που υπάγονται στην εθνική δικαιοδοσία των Νήσων Σολομώντος.

(71) Στις εκθέσεις αναφέρεται επίσης ότι δεν έχει ακόμη επιτευχθεί ποσοστό κάλυψης παρατηρητών 100 % όπως απαιτείται από την WCPFC και οι Νήσοι Σολομώντος δεν έχουν ακόμη συμμορφωθεί με αυτήν την απαίτηση, σύμφωνα με την ετήσια έκθεση που υποβλήθηκε στην επιστημονική επιτροπή το 2012 (19).

(72) Η επιστημονική επιτροπή της WCPFC συνέστησε, κατά την 7η σύνοδό της, ότι, εάν συνεχιστούν οι πρόσφατες αλιευτικές πρακτικές για την παλαμίδα, τα επίπεδα δεικτών αλιευμάτων είναι πιθανό να μειωθούν και τα αλιεύματα θα πρέπει να μειωθούν δεδομένου ότι τα επίπεδα αποθεμάτων αλιεύονται μέχρι το επίπεδο της μέγιστης βιώσιμης απόδοσης. Επομένως, οι περιπτώσεις αύξησης της αλιευτικής προσπάθειας πρέπει να παρακολουθούνται (20).

(73) Οι Νήσοι Σολομώντος δεν εφαρμόζουν μέτρα διατήρησης και διαχείρισης της WCPFC στα αρχιπελαγικά τους ύδατα και έχουν θεσπίσει ελάχιστα συμβατά μέτρα. Λαμβανομένης υπόψη της άκρως μεταναστευτικής και αλληλοεπικαλυπτόμενης φύσης των πόρων τόνου και της σημασίας των αποθεμάτων τόνου και των αλιευτικών δραστηριοτήτων στα αρχιπελαγικά ύδατα των Νήσων Σολομώντος, που αποτελούν σημαντική γεωγραφική περιοχή ωοτοκίας για το είδος του τόνου, η κατάσταση αυτή θέτει σε κίνδυνο κάθε προσπάθεια διατήρησης του αποθέματος του τόνου συνολικά στην περιοχή του Ειρηνικού. Κατά συνέπεια, οι Νήσοι Σολομώντος δεν διασφαλίζουν την εφαρμογή μέτρων διατήρησης και διαχείρισης σε όλα τα ύδατα που υπάγονται στη δικαιοδοσία τους κατά τρόπο που να συνάδει με τις απαιτήσεις της WCPFC και σύμφωνα με την υποχρέωση να διασφαλίζεται ότι τα είδη που υπάγονται στη δικαιοδοσία του παράκτιου κράτους δεν κινδυνεύουν από υπερεκμετάλλευση.

(74) Η Επιτροπή αξιολόγησε επίσης κάθε πράξη ή παράλειψη των Νήσων Σολομώντος που πιθανώς να περιόρισε την αποτελεσματικότητα της νομοθεσίας, των κανονισμών ή των διεθνών μέτρων διαχείρισης και διατήρησης που ισχύουν.

(75) Στο πλαίσιο αυτό, ούτε το ισχύον σχέδιο διαχείρισης του τόνου ούτε το «προσχέδιο διαχείρισης και ανάπτυξης του τόνου των Νήσων Σολομώντος» θέτουν σαφείς στόχους για τον περιορισμό του αριθμού των αδειών και των συνολικών επιτρεπομένων αλιευμάτων. Επομένως, η Επιτροπή θεωρεί ότι η έλλειψη μέτρων διατήρησης και διαχείρισης υπονομεύει τη συμμόρφωση των Νήσων Σολομώντος με τις διεθνείς τους υποχρεώσεις. Δεδομένου ότι ο τόνος αποτελεί αλληλοεπικαλυπτόμενο και άκρως μεταναστευτικό απόθεμα, τα μέτρα διατήρησης και διαχείρισης πρέπει να είναι συνεπή και συμβατά σε ολόκληρη την περιοχή μετανάστευσης, προκειμένου να είναι αποτελεσματικά και βιώσιμα, ενώ αυτός είναι και ο γενικός στόχος της σύμβασης της WCPFC.

(76) Δεδομένης της κατάστασης που εκτίθεται στην παρούσα ενότητα και με βάση όλα τα αντικειμενικά στοιχεία που συνέλεξε η Επιτροπή, καθώς και το σύνολο των δηλώσεων των Νήσων Σολομώντος, διαπιστώνεται ότι, δυνάμει του άρθρου 31 παράγραφοι 3 και 6 του κανονισμού ΠΛΑ, οι Νήσοι Σολομώντος δεν εκπλήρωσαν τα καθήκοντα που υπέχουν δυνάμει του διεθνούς δικαίου σε ό, τι αφορά τους διεθνείς κανόνες, τις κανονιστικές διατάξεις και τα μέτρα διατήρησης και διαχείρισης.

3.4. Ειδικοί περιορισμοί των αναπτυσσόμενων χωρών

(77) Λαμβανομένης υπόψη της κατάταξης των Νήσων Σολομώντος στις χώρες με χαμηλή ανθρώπινη ανάπτυξη και στις λιγότερο ανεπτυγμένες χώρες (όπως επισημαίνεται στην αιτιολογική σκέψη 50), η Επιτροπή ανέλυσε το κατά πόσον τα στοιχεία που συνέλεξε θα μπορούσαν να συσχετιστούν με τους ειδικούς περιορισμούς που αντιμετωπίζει ως αναπτυσσόμενη χώρα.

(78) Θα πρέπει να σημειωθεί ότι η κοινοποίηση που υπέβαλαν οι Νήσοι Σολομώντος με την ιδιότητα του κράτους σημαίας έγινε δεκτή από την Επιτροπή, σύμφωνα με το άρθρο 20 του κανονισμού ΠΛΑ, με ισχύ από την 1η Ιανουαρίου 2010. Οι Νήσοι Σολομώντος επιβεβαίωσαν, βάσει του άρθρου 20 παράγραφος 1 του κανονισμού ΠΛΑ, ότι εφαρμόζουν σε εθνικό επίπεδο ρυθμίσεις για την εφαρμογή, τον έλεγχο και την επιβολή των νομοθετικών και κανονιστικών διατάξεων και μέτρων διατήρησης και διαχείρισης, με τα οποία πρέπει να συμμορφώνονται τα αλιευτικά σκάφη τους.

(79) Παρόλο που γενικά ενδέχεται να υφίστανται ειδικοί περιορισμοί των δυνατοτήτων ελέγχου και παρακολούθησης, οι ειδικοί περιορισμοί των Νήσων Σολομώντος που οφείλονται στο αναπτυξιακό τους επίπεδο δεν δικαιολογούν το γεγονός ότι το εθνικό νομικό πλαίσιο δεν περιλαμβάνει ειδικές διατάξεις σχετικά με τα διεθνή μέσα πάταξης, αποτροπής και εξάλειψης των δραστηριοτήτων ΠΛΑ αλιείας. Επιπλέον, οι περιορισμοί αυτοί δεν μπορούν να δικαιολογήσουν το γεγονός ότι οι Νήσοι Σολομώντος δεν έχουν θεσπίσει σύστημα κυρώσεων για τις παραβάσεις των διεθνών μέτρων διατήρησης και διαχείρισης.

(80) Επισημαίνεται επίσης ότι η Ένωση έχει ήδη χρηματοδοτήσει ειδική δράση τεχνικής βοήθειας στις Νήσους Σολομώντος σχετικά με την καταπολέμηση της ΠΛΑ αλιείας (21) και συνεχίζει επί του παρόντος την παροχή τεχνικής βοήθειας προς τη χώρα μέσω ειδικού προγράμματος ανάπτυξης ικανοτήτων.

(81) Δεδομένης της κατάστασης που εκτίθεται στην παρούσα ενότητα και με βάση όλα τα αντικειμενικά στοιχεία που συνέλεξε η Επιτροπή, καθώς και τις δηλώσεις των Νήσων Σολομώντος, διαπιστώνεται ότι, δυνάμει του άρθρου 31 παράγραφος 7 του κανονισμού ΠΛΑ, το αναπτυξιακό καθεστώς των Νήσων Σολομώντος όσον αφορά τη διαχείριση της αλιείας ενδέχεται να επηρεαστεί αρνητικά από το αναπτυξιακό τους επίπεδο. Ωστόσο, λαμβανομένων υπόψη των ανεπαρκειών που διαπιστώθηκαν στις Νήσους Σολομώντος, της συνδρομής που παρασχέθηκε από την Ένωση και των δράσεων που δρομολογήθηκαν για τη διόρθωση της κατάστασης, το αναπτυξιακό τους επίπεδο δεν μπορεί να χρησιμοποιηθεί για την πλήρη παράβλεψη ή την αιτιολόγηση της γενικής τους επίδοσης ως κράτους σημαίας ή παράκτιου κράτους στον τομέα της αλιείας, καθώς και της ανεπαρκούς δράσης τους για την πρόληψη, την αποτροπή και την εξάλειψη της ΠΛΑ αλιείας.

4. ΣΥΜΠΕΡΑΣΜΑ ΣΧΕΤΙΚΑ ΜΕ ΕΝΔΕΧΟΜΕΝΟ ΧΑΡΑΚΤΗΡΙΣΜΟΥ ΩΣ ΜΗ ΣΥΝΕΡΓΑΖΟΜΕΝΗΣ ΤΡΙΤΗΣ ΧΩΡΑΣ

(82) Με βάση τα συμπεράσματα που συνάγονται σε σχέση με το γεγονός ότι οι Νήσοι Σολομώντος δεν εκπλήρωσαν τα καθήκοντα που υπέχουν δυνάμει του διεθνούς δικαίου ως κράτος σημαίας, κράτος λιμένος, παράκτιο κράτος ή κράτος αγοράς και δεν έλαβαν μέτρα για την πρόληψη, την αποτροπή και την εξάλειψη της ΠΛΑ αλιείας, στη χώρα αυτήν πρέπει να κοινοποιηθεί το ενδεχόμενο να χαρακτηριστεί από την Επιτροπή, σύμφωνα με το άρθρο 32 του κανονισμού ΠΛΑ, ως μη συνεργαζόμενη τρίτη χώρα στην καταπολέμηση της ΠΛΑ αλιείας.

(83) Σύμφωνα με το άρθρο 32 παράγραφος 1 του κανονισμού ΠΛΑ, η Επιτροπή οφείλει να ενημερώσει τις Νήσους Σολομώντος για το ενδεχόμενο να χαρακτηριστεί ως μη συνεργαζόμενη τρίτη χώρα. Επιπλέον, η Επιτροπή οφείλει να κινήσει όλες τις διαδικασίες που ορίζονται στο άρθρο 32 του κανονισμού ΠΛΑ σε σχέση με τις Νήσους Σολομώντος. Για λόγους χρηστής διοίκησης, πρέπει να οριστεί προθεσμία εντός της οποίας η εν λόγω χώρα μπορεί να απαντήσει εγγράφως στην κοινοποίηση και να διορθώσει την κατάσταση.

(84) Επιπλέον, η κοινοποίηση στις Νήσους Σολομώντος του ενδεχομένου να χαρακτηριστούν ως χώρα που η Επιτροπή θεωρεί μη συνεργαζόμενη για τους σκοπούς της παρούσας απόφασης δεν αποκλείει ούτε συνεπάγεται αυτομάτως την ενδεχόμενη μελλοντική λήψη μέτρων από την Επιτροπή ή το Συμβούλιο για τον χαρακτηρισμό και την κατάρτιση καταλόγου μη συνεργαζόμενων χωρών,

ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

Άρθρο μόνο

Κοινοποιείται στις Νήσους Σολομώντος το ενδεχόμενο να χαρακτηριστούν από την Επιτροπή ως μη συνεργαζόμενη τρίτη χώρα στην καταπολέμηση της παράνομης, λαθραίας και άναρχης αλιείας.

Βρυξέλλες, 12 Δεκεμβρίου 2014. Για την Επιτροπή Karmenu VELLA Μέλος της Επιτροπής

(1) ΕΕ L 286 της 29.10.2008, σ. 1.

(2) http://www.ffa.int/

(3) Συμφωνία του Ναουρού (http://www.ffa.int/node/93#attachments).

(4) Ένατη τακτική σύνοδος της επιστημονικής επιτροπής της WCPFC, 6-14 Αυγούστου 2013, Πονπέι, Ομόσπονδες Πολιτείες Μικρονησίας, Annual Report to the Commission Part 1: Information on Fisheries Research and Statistics (Ετήσια έκθεση προς την Επιτροπή — Μέρος 1: Στοιχεία για την αλιεία, έρευνα και στατιστικές), Νήσοι Σολομώντος, WCPFC-SC9-AR/CCM-21 (http://www.wcpfc.int/system/files/AR-CCM-21-Solomon-Islands-AR-Part-1.pdf).

(5) Διεθνές σχέδιο δράσης για την πρόληψη, την αποτροπή και την εξάλειψη της παράνομης, λαθραίας και άναρχης αλιείας, Οργανισμός Επισιτισμού και Γεωργίας των Ηνωμένων Εθνών, 2001.

(6) Κώδικας δεοντολογίας για υπεύθυνη αλιεία, Οργανισμός Επισιτισμού και Γεωργίας των Ηνωμένων Εθνών, 1995.

(7) Άρθρα 22-27 του κανονισμού (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302 της 19.10.1992, σ. 1), άρθρο 67 παράγραφος 1 στοιχείο α), άρθρα 72 και 75 του κανονισμού (ΕΕ) αριθ. 1063/2010 της Επιτροπής, της 18ης Νοεμβρίου 2010, για την τροποποίηση του κανονισμού (ΕΟΚ) αριθ. 2454/93 για τον καθορισμό ορισμένων διατάξεων εφαρμογής του κανονισμού (ΕΟΚ) αριθ. 2913/92 του Συμβουλίου περί θεσπίσεως του κοινοτικού τελωνειακού κώδικα (ΕΕ L 307 της 18.11.2010, σ. 1).

(8) Προαιρετικές κατευθυντήριες γραμμές για τις επιδόσεις του κράτους σημαίας, Οργανισμός Επισιτισμού και Γεωργίας των Ηνωμένων Εθνών, 2014.

(9) http://www.pmc.gov.sb/content/fisheries-act-outdated

(10) Σύμβαση για τη διατήρηση και διαχείριση άκρως μεταναστευτικών αποθεμάτων ιχθύων στον Δυτικό και Κεντρικό Ειρηνικό Ωκεανό, η οποία συνήφθη στη Χονολουλού, 5 Σεπτεμβρίου 2000 (http://www.wcpfc.int/doc/convention-conservation-and-management-highly-migratory-fish-stocks-western-and-central-pacific).

(11) Τα στοιχεία προέρχονται από τον ιστότοπο: http://hdr.undp.org/en/statistics

(12) Κανονισμός (ΕΚ) αριθ. 1905/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για τη θέσπιση μηχανισμού χρηματοδότησης της αναπτυξιακής συνεργασίας (ΕΕ L 378 της 27.12.2006, σ. 41).

(13) http://www.oecd.org/dac/stats/daclistofodarecipients.htm

(14) Στήριξη των αναπτυσσόμενων χωρών για τη συμμόρφωσή τους με την εφαρμογή του κανονισμού (ΕΚ) αριθ. 1005/2008 για την παράνομη, λαθραία και άναρχη (ΠΛΑ) αλιεία, EuropeAid/129609/C/SER/Multi.

(15) Όγδοη τακτική σύνοδος της επιστημονικής επιτροπής της WCPFC, WCPFC SC8-AR/CCM-21.

(16) Συνοπτική έκθεση της επιστημονικής επιτροπής της WCPFC, έβδομη τακτική σύνοδος, Πονπέι, Ομόσπονδες Πολιτείες Μικρονησίας 9-17 Αυγούστου 2011 (http://www.wcpfc.int/node/2896).

(17) Συνοπτική έκθεση της επιστημονικής επιτροπής της WCPFC, όγδοη τακτική σύνοδος 7-15 Αυγούστου 2012 (http://www.wcpfc.int/node/4587), ενότητα 3.1.

(18) Συνοπτική έκθεση της επιστημονικής επιτροπής της WCPFC, όγδοη τακτική σύνοδος, σημεία 69-71.

(19) Όγδοη τακτική σύνοδος της επιστημονικής επιτροπής της WCPFC, WCPFC-SC8-AR/CCM-21.

(20) Συνοπτική έκθεση της επιστημονικής επιτροπής της WCPFC, έβδομη τακτική σύνοδος, σημεία 35 και 36.

(21) Βλέπε υποσημείωση 14.